Sebastian Burduja, candidat PNL la Primăria Capitalei, i-a cerut într-o conferință de presă actualului edil să prezinte lista donatorilor pentru campania sa electorală. Candidatul PUSL la Primăria Capitalei, Cristian Popescu Piedone, a intervenit și a dat mâna cu liberalul.
Liderul liberal Sebastian Burduja a fost întrerupt de contracandidatul său, Cristian Popescu Piedone, în timpul unei conferințe de presă organizate în fața Primăriei Capitalei.
Cei doi candidați au avut și un schimb de replici.
„Aşteptăm toate dezbaterile, pe argumente”, a spus Burduja.
La rîndul său, candidatul PUSL, a afirmat: „Cu siguranţă noi dezbatem. La alţii le e frică”.
Cei doi candidați și-au urat succes.
Cristian Popescu Piedone a criticat anterior firmele de sondaje, menționând cǎ datele nu reflectǎ realitatea, iar lupta electorală va fi între el și candidatul PNL.
„Se va da ( lupta - n. r.) pentru intelectualitatea și tinerețea și performanța de ministru a domnului Burduja cu experiența mea de viață. Eu nu cred că Burduja este doar la 16 procente”, a susținut Piedone, argumentând atunci că în 2020 a câștigat Primăria Sectorului 5, în ciuda așteptărilor din spațiul public.
Piedone a mai acuzat la acel moment că „aceste sondaje nu sunt fotografia momentului, ci o comandă a fiecărei formațiuni politice atunci când vrea să deruteze electoraltul”.
Sebastian Burduja, candidatul PNL la Primăria Capitalei, a organizat o conferință de presă în fața Primăriei Capitalei, în care i-a cerut lui Nicușor Dan să publice lista persoanelor care au donat pentru campania sa electorală și să clarifice legătura cu Matei Păun, un om de afaceri pro-rus.
Primarul general al Capitalei, Nicușor Dan, care candidează pentru un nou mandat, își face publicitate stradală în București pe panourile unei companii controlate de un afacerist pro-rus, iar valoarea contractului ar fi cu mult mai mare față de ceea ce declară public primarul, potrivit Newsweek.
Ulterior, șefa de campanie a lui Nicușor Dan, Ema Prisca, a fost surprinsă de paparazzi alături de Matei Păun.